امریکا یو شرکت ته ۱.۶میلیارد ډالر ورکړي چې د کرونا واکسین جوړ کړي
د امریکا حکومت د «نووا واکس شرکت» ته ۱.۶ ملیارد ډالر ورکړي چې د کروناویروس احتمالي واکسین جوړ او بازار ته راوباسي. 
ټاکل شوې چې دغه شرکت د ۲۰۲۱ د جنورۍ تر میاشتې پورې د کروناویرس ضد ۱۰۰ میلیون واکسین تولید کړي. دا د سپینې ماڼۍ د هغه پروګرام برخه ده چې غواړي د کروناویرس د درملنې او واکسین جوړولو هلې ځلې چټکې کړي. دا پروګروام “Operation Warp Speed”نومیږي او د امریکا فدرال حکومت یې ننګه کوي. د «نووا واکس شرکت» اجرايي رئیس سټنلي ایرک رویټرز خبري اژانس ته وویل: "دا جایزه د ۱۰۰ میلیونه واکسین د تولید لګښتونه دي چې د دغه کال په وروستیو کې پيلیږي او شاید د بل کال په جنوري او یا فبروري کې ختم شي." نوموړي وویل چې په انسانانو باندې د کروناویروس د واکسین د تطبیق د وروستیو پړاوونو لګښتونه هم له دغو پېسو څخه ورکول کیږي چې دا د اکتوبر په میاشت کې پیلیږي. د «نووا واکس شرکت» د مۍ په میاشت کې هم له یوې بلې ادارې څخه ۳۸۸ میلیون ډالر ترلاسه کړي وو چې د کرونا ویروس واکسین جوړ کړي. تر دې مخکې په مارچ کې په امریکا کې د «جانس او جانس» شرکت ته ۴۵۶ میلیونه ډالر، د اپریل په میاشت کې د «مودېرنا شرکت» ته ۴۸۶ میلیون ډالر او د مۍ په میاشت کې د «استرازینیکا» شرکت ته شاوخوا ۱.۲ میلیارد ډالر ورکړل شوي چې د کروناویروس ضد واکسین جوړ او بازار ته وباسي. د امریکا حکومت همدغه راز د «ایمرجنټ بایسلوشنز» شرکت ته هم ۶۲۸ میلیون دالر ورکړي ‌دي چې د کروناویروس ضد درملو، علاج او واکسین جوړولو داخلي ظرفیت لوړ کړي. د امریکا حکومت داسې مهال د کروناویروس د واکسن جوړولو باندې پانګونه کوي چې دغه ویروس تر دې دمه د نړۍ په ۱۸۸ هېوادونو کې څه باندې ۵۳۸زره کسان مړه کړي او شاوخوا ۱۱. ۶۴ میلیون نور انسانان پرې اخته دي. دا ویروس چې په لومړي ځل د ډسمبر په میاشت کې د چین په هوبي کې خپور شو، د جانس هاپکینز پوهنتون د معلوماتو په اساس تر دې دمه یې په امریکا کې څه باندې ۱۳۰زره کسان مړه کړي او څه باندې ۲. ۹ میلیون نور پرې اخته دي. په امریکا سربېره، کاناډا، برتانیا، جرمني او نورو هېوادونو او روغتیایي ادارو د کروناویروس ضد واکسینونه ازمایلي دي او کار پرې کوي چې بازار ته یې وباسي. د روغتیا نړیوال سازمان وايي چې ښايي د دغه واکسین جوړولو وخت ونیسي.